Tsiren Kwadi a Nigeria - BBC Hausa
Tsiren Kwadi a Nigeria
23 Aprilu 2015
http://www.bbc.com/hausa/multimedia/2015/04/150423_tsiren_kwadi_nigeria
Tsiren kwadi ya kasance abin so ga wadansu 'yan Najeriya. Wadannan wasu hotuna ne na yadda ake sarrafa tsiren kwadi a Najeriyar.
Philip Paul mai sayar da kwadi ne, kuma shi da matarsa da 'yarsu na son cin kwadi. Iyalan dai 'yan asalin jihar Benue ne amma suna zaune a arewa maso gabashin Najeriya, inda mutane basu saba damu da cin kwadi ba.
Mr Paul, mai shekaru 25, ya ce babu wahala wajen kama kwadin domin da hannunsa yake kama su. Da daddare ya kan ajiye koto a kan igiya domin haka idan kwadin suka yi tsalle suka hau kai sai ya kama su.
Daga nan kuma sai ya bankaresu a kan tsinken tsire. Tun a shekara ta 2008 ya bunkasa a harkar kasuwancin kwadi, inda yake kai su Benue inda a can aka fi son su ya sayar.
Mr Paul yana busar da kwadin a gefen gidansa inda duk makwabtansa ke gani. Hakan bai taba jan hankalinsu su dandana su ji yadda yake ba.
Idan kwadin suka sami sa'o'i kamar shida ko bakwai a rana, sai Mr Paul ya yi bandarsu.
Kudin kowanne kwado ya danganta da yadda girmansa yake. Yana sayar da tsinken mai dauke da kananan kwaduna 37 a kan kusan naira 300.
Tsinken da yake dauke da madaidaitan kwadi 34 yana kamawa kusan naira 500 sannan kuma kudin tsinken da ke dauke da manyan kwadi yakan kai kusan naira 1,000.
A kan yi miya da kwadin a sanya tumatir da albasa da attarugu da kuma kayan kanshi. Mr Paul ya shaida wa makwabtansa cewa kwadin sun fi kifi dadi amma duk da haka basu taba gwada ci ba.